ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για την τροποποίηση της οδηγίας 80/987/ΕΟΚ του Συμβουλίου περί προσεγγίσεως των νομοθεσιών των κρατών μελών σχετικά με την προστασία των μισθωτών σε περίπτωση αφερεγγυότητος του εργοδότη (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2001/0006 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για την τροποποίηση της οδηγίας 80/987/ΕΟΚ του Συμβουλίου περί προσεγγίσεως των νομοθεσιών των κρατών μελών σχετικά με την προστασία των μισθωτών σε περίπτωση αφερεγγυότητος του εργοδότη

1. ιστορικο

Η Επιτροπή υπέβαλε στο Κοινοβούλιο και στο Συμβούλιο την ανωτέρω πρόταση οδηγίας που βασίζεται στο άρθρο 137, παράγραφος 2, στις 16 Ιανουαρίου 2001.

Η Οικονομική και Κοινωνική Επιτροπή γνωμοδότησε στις 30 Μαΐου 2001.

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 29 Νοεμβρίου 2001.

Η Επιτροπή δέχθηκε μέρος των τροπολογιών του Ευρωπαϊκού Κοινοβουλίου. Υπέβαλε στο Συμβούλιο τροποποιημένη πρόταση στις 3 Δεκεμβρίου 2001, ενσωματώνοντας αυτές τις τροπολογίες.

Το Συμβούλιο υιοθέτησε ομόφωνα την κοινή θέση του στις 18 Φεβρουαρίου 2002.

Στις 14 Μαΐου 2002, σε δεύτερη ανάγνωση, το Ευρωπαϊκό Κοινοβούλιο ενέκρινε έξι τροπολογίες στην κοινή θέση του Συμβουλίου.

Στην παρούσα γνώμη διατυπώνεται η θέση της Επιτροπής επί των τροπολογιών του Ευρωπαϊκού Κοινοβουλίου σύμφωνα με το άρθρο 251, παράγραφος 2, στοιχείο γ) της συνθήκης ΕΚ.

2. Στοχος της προτασης της επιτροπης

Αναθεώρηση της οδηγίας 80/987/ΕΟΚ του Συμβουλίου, με σκοπό την προσαρμογή και τη βελτίωσή της, υπό το φως της νομολογίας του Δικαστηρίου και των εξελίξεων οι οποίες ανέδειξαν κενά ή αδυναμίες του κειμένου που εξεδόθη το 1980.

3. Γνωμη τησ επιτροπησ επι των τροπολογιων του κοινοβουλιου

3.1. Σύνοψη της θέσης της Επιτροπής

Η Ευρωπαϊκή Επιτροπή είναι σε θέση να δεχθεί τις έξι τροπολογίες του Ευρωπαϊκού Κοινοβουλίου στο σύνολό τους. Εκτιμά ότι οι τροπολογίες αυτές μπορούν να συμπληρώσουν και να βελτιώσουν το κείμενο της κοινής θέσης.

3.2. Τροπολογίες του Κοινοβουλίου σε δεύτερη ανάγνωση

3.2.1. Τροπολογίες που γίνονται δεκτές

3.2.1.1. Τροπολογία 1 (δυνατότητα περιορισμού της ευθύνης των οργανισμών εγυήσεως) (νέα αιτιολογική σκέψη)

Η τροπολογία εισάγει μια νέα αιτιολογική σκέψη με σκοπό να διευκρινισθεί το άρθρο 4, παράγραφος 3, πρώτο εδάφιο (βλ. τροπολογία 5 κατωτέρω) το οποίο επιτρέπει στα κράτη μέλη να καθορίσουν ανώτατο όριο στις πληρωμές εκ μέρους των οργανισμών εγγυήσεως. Τα ανώτατα αυτά όρια μπορούν να διαφοροποιούνται αλλά πρέπει να είναι συμβατά με τον κοινωνικό στόχο της οδηγίας.

Η Επιτροπή δέχεται αυτήν την τροπολογία στο μέτρο που αποσαφηνίζει την ευχέρεια η οποία παρέχεται στα κράτη μέλη σύμφωνα με το άρθρο 4, παράγραφος 3 της οδηγίας.

3.2.1.2. Τροπολογία 2 (έκθεση σχετικά με την εφαρμογή της οδηγίας) (νέα αιτιολογική σκέψη)

Με την τροπολογία αυτή προστίθεται μια νέα αιτιολογική σκέψη με σκοπό να εισαχθεί νέο άρθρο στις τελικές διατάξεις το οποίο θα αφορά έκθεση σχετικά με την εφαρμογή της οδηγίας (βλ. τροπολογία 7 κατωτέρω).

Η Επιτροπή δέχεται αυτήν την τροπολογία ως αμέσως συναφή με την τροπολογία 7 η οποία εισάγει νέο άρθρο στις τελικές διατάξεις.

3.2.1.3 Τροπολογία 3 (ευχέρεια των κρατών μελών να επεκτείνουν την προστασία βάσει της οδηγίας) ΑΡΘΡΟ 1, ΠΑΡΑΓΡΑΦΟΣ 2 (άρθρο 2, παράγραφος 4, πρώτο εδάφιο της οδηγίας 80/987/ΕΟΚ)

Η τροπολογία επιδιώκει να καλύψει το μεγαλύτερο δυνατό αριθμό περιπτώσεων αφερεγγυότητας στο άρθρο 2, παράγραφος 4, πρώτο εδάφιο. Προσθέτει στο κείμενο ότι η οδηγία δεν εμποδίζει τα κράτη μέλη να επεκτείνουν την προστασία σε de facto (εν τοις πράγμασι) μόνιμες καταστάσεις παύσης πληρωμών.

Καθώς πρόκειται για ευχέρεια η οποία δεν παράγει υποχρεώσεις για τους οργανισμούς εγγυήσεως των άλλων κρατών μελών σε διακρατικές σχέσεις (άρθρο 8α), η Επιτροπή δέχεται αυτήν την τροπολογία.

3.2.1.4. Τροπολογία 4 (πληρωμή των απαιτήσεων των μισθωτών) ΑΡΘΡΟ 1, ΠΑΡΑΓΡΑΦΟΣ 2 (άρθρο 3, πρώτο εδάφιο της οδηγίας 80/987/ΕΟΚ)

Η τροπολογία αυτή ορίζει ότι, όποτε αυτό προβλέπεται από την εθνική νομοθεσία, οι αποζημιώσεις λόγω λύσεως της σχέσεως εργασίας περιλαμβάνονται στις πληρωμές των απαιτήσεων των εργαζομένων.

Η Επιτροπή δέχεται αυτήν τη διευκρίνιση των απαιτήσεων στο άρθρο 3, εφόσον οι προαναφερόμενες αποζημιώσεις αποτελούν αμοιβή εργασίας κατά την έννοια του άρθρου 2, παράγραφος 2 της οδηγίας και στις περιπτώσεις που πράγματι οφείλονται βάσει της εθνικής νομοθεσίας.

3.2.1.5. Τροπολογία 5 (ευχέρεια των κρατών μελών να θέτουν ανώτατα όρια στις πληρωμές) ΑΡΘΡΟ 1, ΠΑΡΑΓΡΑΦΟΣ 3 (άρθρο 4, παράγραφος 3, πρώτο εδάφιο της οδηγίας 80/987/ΕΟΚ)

Η τροπολογία διευκρινίζει ότι το ανώτατο ποσόν που καθορίζουν τα κράτη μέλη δεν πρέπει κατ'ανάγκην να είναι ενιαίο (βλ. τροπολογία 1).

Η Επιτροπή δέχεται αυτήν την τροπολογία με τη διευκρίνιση ότι τα ανώτατα αυτά ποσά (ενδεχομένως διαφορετικά) δεν πρέπει να είναι κατώτερα από ένα όριο συμβατό με τον κοινωνικό στόχο της οδηγίας.

3.2.1.6. Τροπολογία 7 (έκθεση σχετικά με την εφαρμογή) (νέο άρθρο 3 στις τελικές διατάξεις της οδηγίας)

Η Επιτροπή δέχεται την τροπολογία η οποία προβλέπει την εκ μέρους της Επιτροπής υποβολή έκθεσης σχετικά με την υλοποίηση και εφαρμογή της οδηγίας εντός πενταετίας από την ημερομηνία που αναφέρεται στο άρθρο 2 της οδηγίας.

3.3. Τροποποιημένη πρόταση

Η Επιτροπή δεν υποβάλλει τροποποιημένη πρόταση αλλά καλεί το Συμβούλιο να λάβει πλήρως υπόψη την παρούσα γνώμη όταν θα εξετάζει τις τροπολογίες του Ευρωπαϊκού Κοινοβουλίου.